खेल फौलादी में बजा रोहतक का डंका अगले सीजन के लिए सपनों ने भरी उड़ान
प्रो-कुश्तीलीग में रविवार को फाइनल मुकाबले के साथ ही रोहतक के पहलवानों के सपनों को एक नई उड़ान दे दी है। बेशक इस लीग में हरियाणा हैमर्स की टीम हार गई हो, लेकिन यह खेल रोहतक के लिए यादगार बन गया। एक ओर उपविजेता हरियाणा हैमर्स टीम के कोच ईश्वर सिंह दहिया तो दूसरी ओर चैंपियन मुंबई गरुड़ में 5 में से दो भारतीय पहलवान रोहतक के रहे। देव कॉलोनी स्थित मेहर सिंह अखाड़े से तीन पहलवानों ने प्रो लीग में अपना दम दिखाया।
रविवार को फाइनल मैच देखने के लिए अखाड़े में पहलवान टीवी से चिपके रहे। अपने साथी खिलाड़ी प्रदीप कुमार की जीत की लिए जहां पहलवानों ने दुआएं मांगी, वहीं भविष्य को लेकर अपने सपनों पर भी बात की। यहां पहलवानों ने बताया कि प्रो लीग ने पहलवानी को एक नई पहचान दी है। इस बार मेहर सिंह खिलाड़ी से तीन पहलवान लीग में खेल रहे हैं। अब यहां दावपेच सीखने वाले 150 पहलवानों का लक्ष्य ओलंपिक के साथ-साथ प्रो-लीग में भी शामिल होना है। अखाड़े के कोच रणबीर ढाका ने बताया कि सीजन 2 में छह की जगह आठ टीमें शामिल होंगी। इसलिए हरियाणा के अन्य पहलवानों को भी इस लीग में खेलने का अवसर मिलेगा। इससे कुश्ती को बढ़ावा मिलेगा।
कुश्ती भारत का प्राचीन खेल है और लोगों का इससे गहरा जुड़ाव है। चोट लगने के कारण मैं इस लीग में शामिल नहीं हो सका, लेकिन अगली बार मेरा प्रयास जरूर होगा। -सोनू कादयान, नेशनल गेम्स विजेता
प्रो कुश्ती लीग आगे भी जारी रहे ताकि देश के पहलवान इससे क्रिकेटरों की तरह मालामाल भले हों, पर उन्हें सम्मान के साथ जीवनयापन का मौका जरूर मिल जाए। -राकेश, नेशनल गोल्ड विजेता
भारतीय कुश्ती के साथ एक बड़ी समस्या स्पांसर्स की रही है, लेकिन प्रो कुश्ती लीग का प्रशसंकों में भारी खुमार को देखकर यह कहना गलत नहीं होगा कि सबसे पुराने खेल की अब सूरत बदलेगी। -सतेंद्र,छह बार भारत केसरी
लीग ने उन तमाम पहलवानों के हौसलों को बुलंद कर दिया है, जो दंगल तक सिमटकर रह गए हैं। अगली बार पहलवान के साथ उसके कोच को भी साथ होना चाहिए। -रणबीरसिंह ढाका, कोच
मेहर सिंह अखाड़े में 12 साल का छोटू पहलवान सुरेंद्र भी इस उम्र से ही खुद को तैयार कर रहा है। जाट स्कूल से कक्षा सातवीं का यह छात्र बड़े पहलवानों की तरह की प्रैक्टिस करता है।
कोच रणबीर ढाका के मुताबिक, प्रो कुश्ती लीग का आयोजन इसलिए भी महत्वपूर्ण है कि यह रियो ओलिंपिक की तैयारी वाला साल है। पहलवानों को विदेशी पहलवानों से मुकाबला करके अच्छी तैयारी का मौका मिलेगा और इस तरह वे आने वाले दिनों में ज्यादा ओलंपिक कोटा हासिल करेंगे।
{सीजन-2 में बढ़ सकती हंै दो और टीम, पहलवानों ने अभी से तैयारी शुरू करने का बनाया प्लान
{चैंपियन टीम मुंबई गरुड़ में 5 में से 2 पहलवान रोहतक के
रोहतक. मेहरसिंह अखाड़े में फाइनल मैच देखने के लिए खाना छोड़ टीवी के आगे बैठे रहे पहलवान।
awa_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva